1. klase

Tēma: Veselīgs uzturs

3. nodarbība - Vai reklāmas ietekmē mūsu ēdiena izvēli?

**Nodarbības atsegums**

**Nodarbībā sasniedzamie rezultāti**

***Skolēnam veidojas priekšstats par to,***

* kā atpazīt mārketinga paņēmienus, kas mudina izvēlēties neveselīgu pārtiku.

***Skolēnam sāk veidoties morālais ieradums***

* atpazīt mārketinga paņēmienus, kas mudina izvēlēties neveselīgu pārtiku;
* apzināti dot priekšroku sabalansētam un veselīgam uzturam un atteikties no neveselīgas pārtikas, rūpējoties par savu veselību un labsajūtu.

**Atslēgvārdi**: logotips, mārketinga paņēmieni, pārliecināšana.

**Nodarbībā aplūkotās vērtības un tikumi**

|  |  |  |
| --- | --- | --- |
|  | No Pamatizglītības standarta | Papildus no programmas “e-TAP” |
| Vērtības | Dzīvība, kultūra | Rūpes, atbildība, cilvēka daba, harmonija |
| Tikumi | Atbildība, gudrība, mērenība, savaldība | Kritiskā spriestspēja, pārliecinātība, pašiedziļināšanās, pašvadība |

**Mācību materiāli:**

* *PowerPoint* prezentācija.

**Atslēgas jautājumi:**

1. Kāpēc reklāmas paredzētas bērniem?
2. Kādus paņēmienus izmanto reklāmu veidotāji?
3. Kādus tikumus reklāmas sola, ja iegādāsies reklamēto produktu?
4. Kādas pretrunas tu saskati piedāvātajā situācijā? Kā tu justos?
5. Kāds, tavuprāt, ir saprātīgs risinājums? Vai šai situācijai ir vairāk nekā viens risinājums?

**Sagatavošanās.** Sagatavojiet dažādas drukātas reklāmas, kuras izmantot kā uzskates materiālu skolēniem!

Mācību aktivitātes

Ierosme. Atpazīsti logotipu (ieteicamais laiks 5 min.)

**[2. slaids]** Aiciniet skolēnus atpazīt un nosaukt attēlā redzamos logotipus! Pārrunājiet, kādu produktu piedāvā katrs no šiem uzņēmumiem! Noskaidrojiet, vai piedāvātais produkts ir veselīgs!

Mudiniet bērnus domāt, kādēļ viņi tik labi zina pareizās atbildes! Ko tās māca par reklāmu spēku? Pārrunājiet, kāpēc reklāmas paredzētas bērniem!

Kolēģu komentāri:

“Izdevās - logo minēšana, reklāma apskatīšana (es dalījos ar bildēm Zoom).”

“Izdevās tēmā ieinteresēt bērnus.”

1. aktivitāte. Mārketinga paņēmieni (ieteicamais laiks 15 min.)

Kopā ar skolēniem aplūkojiet dažas drukātās reklāmas! Pēc tam kopīgi noskatieties piedāvātās reklāmas! Kādi paņēmieni tajās izmantoti, lai pārdotu mums šos produktus? Kādus tikumus ataino šīs reklāmas? Izveidojiet sarakstu uz tāfeles!

1. *McDonald's* reklāma (rūpes par ģimeni, kārtība, atalgojums) [*https://www.youtube.com/watch?v=oM9P1J2MGWI&ab\_channel=RenaeJennings*](https://www.youtube.com/watch?v=oM9P1J2MGWI&ab_channel=RenaeJennings)
2. Coca-Colareklāma (mūzika, kopā būšana, dažādība) [*https://www.youtube.com/watch?v=1VM2eLhvsSM*](https://www.youtube.com/watch?v=1VM2eLhvsSM)

Kolēģu komentāri:

“Skolēni var paši veidot reklāmas.”

2. aktivitāte. Morālā dilemma (ieteicamais laiks 15 min.)

**[3. slaids]** Aplūkojiet doto situāciju prezentācijā un diskutējiet:

* Kādas pretrunas tu saskati šajā situācijā?
* Kā tu justos?
* Vai šajā situācijā iespējams saskatīt pretējus tikumus?
* Kāds, tavuprāt, ir saprātīgs risinājums? Vai šai situācijai ir vairāk nekā viens risinājums?

Kolēģu komentāri:

“Skolēni saprata, ka dzīvnieki un multfilmu varoņi tiek izmantoti, lai viņus piesaistītu, bet pretrunu meklēšana viņiem bija diezgan sarežģīta. Mēs to izrunājām, bet neesmu pārliecināta, ka visi pilnībā saprata.”

Kopīgā noslēguma apspriede. Reklāmu aizliegšana (ieteicamais laiks 5 min.)

**[4. slaids]** Aiciniet skolēnus domāt par apgalvojumu “Daži cilvēki uzskata, ka ātrās ēdināšanas reklāmas ir jāatļauj rādīt tikai pēc plkst. 21.00.”! Vai tu piekrīti, kāpēc?

Kolēģu komentāri:

“Bērniem ļoti patika šī tēma.”

“Manuprāt, šo tēmu var apgūt vēl plašāk un ilgāk. Piemēram, praktiski gatavot veselīgus našķus vai salātus. Pētīt pārtikas iepakojumus, meklējot cukura daudzumu, reāli to sverot, salīdzinot utt.”